哭大愚呂公
作者：汪大章
朝代：宋

paragraphs: 一封朝奏夕南遷，抖擻精神笑出關。
只有詩書來眼底，更無儕輩敢通函。
聖恩寬大時時降，天意難明特地慳。
鬻藥買田非立異，甘心只作林泉計。
所求於世如斯爾，造物云何降毒厲。
嗟哉我公雖下世，萬古千秋未嘗逝。
家庭學問誠難繼，我公超道獨能詣。
日月有光還有翳，行人潸然咸出涕。
嗟哉我公雖下世，萬古千秋未嘗逝。
往年蒼天夭伯氏，歸咎云發千聖秘。
遷客蕭寺獨羈寄，未知曷犯蒼天意。
嗟哉我公雖下世，萬古千秋未嘗逝。